recursal/SuperWikiNEXT-32B huggingface dataset:
Die **Groot Beer** (Latyn: *Ursa Major*) is ’n sterrebeeld wat heeljaar in die Noordelike Halfrond sigbaar is. Dit is een van die 48 konstellasies wat deur die 2de-eeuse sterrekundige Ptolemeus beskryf is en is steeds een van die 88 moderne sterrebeelde.

Ruimtevoorwerpe
---------------

Die sewe helderste sterre, geleë in die Beer se agterkwart en stert, vorm die bekende asterisme Groot Wa. In Engels staan die asterisme bekend as *the Plough* of *the Big Dipper*. Nog ’n asterisme uit die Arabiese kultuur, die "Spronge van die Gasel", is ’n reeks van drie pare sterre:

* Nu Ursae Majoris en Xi Ursae Majoris, Alula Borealis en Australis, die "eerste sprong";
* Lambda Ursae Majoris en Mu Ursae Majoris, Tania Borealis en Australis, die "tweede sprong";
* Iota Ursae Majoris en Kappa Ursae Majoris, Talitha Borealis en Australis, die "derde sprong".

Die sterre is aan die suidwesgrens van die sterrebeeld, die beer se tone.

W Ursae Majoris is ’n klas veranderlike ster waarvan die helderheid wissel tussen 7,75 en 8,48 mag. 47 Ursae Majoris het twee bevestigde planete, wat 2,54 en 0,76 keer die massa van Jupiter is.

Verskeie helder sterrestelsels word in die Groot Beer aangetref, onder meer die paar Bode se Sterrestelsel (Messier 81) (een van die helderste sterrestelsels in die hemelruim) en Messier 82 bo die Beer se kop, en die Windmeul-sterrestelsel (Messier 101), ’n spiraalstelsel noordwes van η Ursae Majoris. Ander sterrestelsels sluit in die spiraalstelsels Messier 108 en Messier 109. Daar is sowat 50 sterrestelsels wat met 'n teleskoop waarneembaar is. Die helder planetêre newel die Uil-newel (Messier 97) word aan die onderkant van die bak van die Groot Wa aangetref.

Die Hubble-diepveld is noordwes van δ Uma geleë.

Mitologie
---------

Johannes Hevelius se tekening van die Groot Beer. Let wel dat die tekening die spieëlbeeld is van die beeld in ’n teleskoop.
Die sterrebeeld Ursa Major is deur baie verskillende beskawings as ’n beer waargeneem danksy ’n orale tradisie wat oor meer as 13 000 jaar strek.

Saam met die nabygeleë Klein Beer is dit in die Griekse mitologie deel van die mite van Callisto. Zeus, die hoofgod, het belanggestel in ’n jong nimf van Artemis met die naam Callisto. Hera, Zeus se jaloerse vrou, het die pragtige Callisto in ’n beer verander. Callisto het daarna haar seun, Arcas, raakgeloop en hy het die beer byna geskiet, maar om ’n tragedie te voorkom, het Zeus hom ook in ’n beer verander en die twee in die lug geplaas as Die Groot en Klein Beer.

As een van die min sterregroepe wat in die Bybel genoem word (Job 9:9 saam met die Jagter en die Plejades en Job 38:32) is Ursa Major ook deur die Hebreërs as ’n beer gesien. In Noord-Amerika is dit ook as ’n beer gesien, maar die sterre Alioth, Mizar en Alkaid het hulle beskou as drie welpies wat hul ma volg omdat bere nie lang sterte het nie.

Kuns
----

Die Groot Beer is een van die bekendste sterrestelsels en is genoem deur digters soos Homeros, Spenser, Shakespeare, Tennyson en Bertrand Cantat. Die Finse epiese verhaal Kalevala noem dit en Vincent van Gogh het dit ingesluit in sy Sterrenag oor die Rhône.
Henryk Szeryng (1964)
**Henryk Bolesław Szeryng** (Żelazowa Wola, 22 September, 1918 – Kassel, 8 Maart, 1988) was 'n Poolse violis van joodse afkoms.

Lewensloop
----------

Hy studeer in sy geboortestad en later onder Carl Flesch in Berlyn. Sy solodebuut maak hy in 1933 met die Vioolconcerto Op. 77 van Johannes Brahms. Van 1933 tot 1939 studeer hy komposisie in Parys onder Nadia Boulanger, en gedurende die Tweede Wêreldoorlog werk hy in ballingskap as vertaler vir die Poolse regering (Szeryng was sewe tale magtig) en gee konserte vir die geallieerde troepe oor die wêreld heen. Gedurende een van die konserte in Meksikostad kry hy 'n aanbod om die strykinstrument-departement van die universiteit aldaar oor te neem. Hy aanvaar die aanbod en verkry in 1946 Meksikaanse burgerskap.

Aanvanklik gee Szeryng viool- en komposisielesse, maar in 1954 keer hy terug na die konsertverhoog. Sy buiging in 1954 in New York was die eerste van vele kompetisies wat hy daarna vir die res van sy lewe aan sou deelneem. Sy benadering tot musiek was deurgaans deurdag, pretensieloos en met respek vir die komponiste wat hy vertolk het. Sy musikale nalatenskap maak deel uit van wat gereken word as die era van die grootste violiste van die 20ste eeu. 

Szeryng het 'n groot verskeidenheid werke opgeneem, waaronder twee van die vioolsonates van Bach, en verskeie sonates van Beethoven en Brahms onder begeleiding van die pianis Arthur Rubinstein. Hy komponeer ook werke vir kamermusiek en 'n stel vioolconcertos.

Hy het die Guarneri 'Del Gesu' viool "Le Duc" en die Stradivarius "King David" besit. Die eersgenoemde viool was die instrument wat hy die meeste vir opnames gebruik het; die laasgenoemde instrument het hy aan die Israelse staat geskenk.

Pryse en onderskeidings
-----------------------

* Grammy-toekenning vir beste Kamermusiek opvoering:
	+ Pierre Fournier, Arthur Rubinstein & Henryk Szeryng vir *Schubert: Trios nrs. 1 in Bes, Op. 99 and 2 in Es, Op. 100 (Klaviertrio's)* (1976).
	+ Pierre Fournier, Arthur Rubinstein & Henryk Szeryng vir *Brahms: Trio's (Volledig)/Schumann: Trio nr. 1 in D* (1975).
* Grand Prix du Disque 1959 vir die Brahms Vioolconcerto met die Londense Simfonieorkes o.l.v. Pierre Monteux.
* Grand Prix du Disque vir die Bach Solosonates en Partita's (DGG).

Notas
-----

|  |  |
| --- | --- |
| Hierdie artikel is in sy geheel of gedeeltelik vanuit die Nederlandse Wikipedia vertaal. | 

Klik vir info oor hierdie sjabloon.
 |
Die **Namib-Naukluft Nasionale Park** is 'n nasionale park van Namibië. Die park sluit 'n deel van die Namibwoestyn en die Naukluftberge in. Die gebied het 'n totale oppervlakte van 49 768 vierkante kilometer en is die grootste wildspark in Afrika en die vierde grootste ter wêreld. Die bekendste gebied in die park is Sossusvlei (saam met die Dooievlei), wat een van die belangrikste toerisme-aantreklikhede van Namibië is.

Satellietbeeld wat die grense van die park aandui.
Die dorre streek onderhou 'n verrassende verskeidenheid dierelewe, waaronder slange, geitjies, ongewone insekte, hiënas, gemsbokke en jakkalse. Vog kom die gebied in die vorm van mis vanaf die Atlantiese Oseaan binne, wat dan as reën val. Die gebied kry gemiddeld 106 millimeter neerslag per jaar, wat hoofsaaklik in die maande van Februarie en April gekonsentreer is.

Die wind wat die mis inwaai is ook vir die park se manjifieke sandduine verantwoordelik. Die duine se gebrande oranjekleurige voorkoms is aan hul ouderdom te danke. Oor die jare het yster in die sand geoksideer (soos verroeste metaal). Hoe ouer die duin, hoe helderder die kleur.

Hierdie duine is die hoogste ter wêreld en styg op plekke meer as 300 meter bo die woestynvlakte uit. Die duine loop trapsgewys na die kus af. Die strandmere, vleie en moddervlaktes langs die kus trek honderde duisende voëls na die gebied.

'Namib' beteken 'oop ruimte' en Namibië se naam is van die Namibwoestyn ontleen - "die land van oop ruimtes". Die park is in 1907 gestig toe die Duitse koloniale administrasie die gebied tussen die Swakop- en Kuiseb-riviere tot 'n wildspark verklaar het. Die park met sy huidige grense is in 1979 gesig, deur die samevoeging van die 'Namib-woestynpark', die 'Naukluft-bergkwaggapark' (gestig in 1964) en dele van Diamant SperrgebietSpergebied 1, asook omliggende stukke regeringsgrond.

Die park het 'n verskeidenheid van die ongewoonste diere en natuurlike gebiede ter wêreld, en het 'n oppervlakte van 49 768 km². Die streek word gekenmerk deur hoë, geïsoleerde eilandberge en koppies, opgebou uit dramatiese bloedrooi graniet, ryk aan veldspaat en sandsteen. Die Naukluftberge is in die verre oostelike deel van die park geleë.

Fotogalery
----------

* Satellietbeeld van die park se hoë duineSatellietbeeld van die park se hoë duine
* Bome in die Dooie Vlei (550 jaar oud)Bome in die Dooie Vlei (550 jaar oud)
* 'n Tipiese sandduin in die park'n Tipiese sandduin in die park
* Maanlandskap naby SwakopmundMaanlandskap naby Swakopmund
* 'n Woestynkorhaan in die graslande naby die duine'n Woestynkorhaan in die graslande naby die duine
* 'n Namib-woestynkewer'n Namib-woestynkewer
Fort Merensky
**Fort Merensky**, ook genoem **Fort Wilhelm**, staan op 'n prominente heuwel in 'n indrukwekkende posisie naby Botshabelo, 'n voormalige Berlynse Sendingstasie, 13 kilometer vanaf Middelburg op die pad na Groblersdal. Dit is gebou om die sendelinge en hulle kudde te beskerm teen die aanvalle deur die plaaslike Bantoestamme. Die fort is gebou met behulp van stapelmuurkonstruksies.

Geskiedenis
-----------

In Februarie 1865 in die voormalige Transvaalse Republiek (ZAR) het Merensky gevlug met 'n klein aantal van die gemeentelede na aanleiding van die aanvalle op sy vorige sendingstasie, Ga-Ratau, deur die soldate van Sekhukhune, die koning van die Pedi's. Binne 'n jaar nadat die sendingstasie gevestig is, het die bevolking gegroei tot 420 persone. Om hulle nuwe nedersetting te beskerm het Merensky Fort Wilhelm gebou. Die fort staan waak bo die kerk en die dorp en saam met twee verdere forte was die hele Moutse area beskerm. Botshabelo was die groot geestelike, kulturele en opvoedkundige sentrum van die Berlynse Sendinggenootskap in daardie deel van die Zuid-Afrikaansche Republiek (ZAR). Dit het 'n belangrike rol gespeel tydens die Sekhukuni-, die Mapoch-, die Eerste en die Tweede Vryheidsoorlog.

Sien ook
--------

* Lys van kastele en fortifikasies in Suid-Afrika
**Amaliënstein** in die Klein Karoo lê aan die R62-provinsiale pad, 21 km oos van Ladismith in die rigting van Calitzdorp. Die dorpie lê by die suidelike ingang van die Seweweekspoort en direk oos van Zoar.

Amaliënstein is in 1853 op die plaas Elandsfontein gestig as 'n sendingstasie van die Berlynse Sendinggenootskap. Dit is vernoem na Frau Amalia von Stein, 'n groot weldoener van hierdie sendinggenootskap. Die kerk met sy rietdak dateer uit die stigtingsjare en is die fokuspunt in die dorpsuitleg. Dit lê aan die bopunt van die hoofstraat. 'n Suiwer Lutheraanse leer is hier verkondig met geskrifte in Duits, Latyn, Grieks en Hebreeus, maar nie in Nederlands nie. Dit het samewerking op godsdienstige gebied met Zoar belemmer. Nogtans was sendelinge van hier dikwels in Zoar behulpsaam. Die geskiedenis van Amaliënstein is nou verweef met die van sy ouer en groter buurman Zoar.

'n Tipiese kenmerk van die Duitse sendingpogings was die aandag wat aan arbeid en selfonderhoud gegee is. Hier het die sendelinge hul volgelinge leer boer. Eerw. A. Schmidt was 'n baie suksesvolle Landwirt (sendeling-boer). Vrugte is onder besproeiing verbou en Schmidt het 'n goue medalje vir sy droë vrugte by 'n internasionale tentoonstelling in Londen gewen.

Omdat die grond van hierdie sendingstasie die eiendom van die genootskap was, kon hulle dit van die hand sit. Na die Eerste Wêreldoorlog is die plaas verkoop aan J.H. Hofmeyr en D.R. Roux. Teenswoordig is dit 'n florerende plaasgemeenskap met 'n sterk kerktradisie. Met die sensus van 1891 in die Kaapkolonie was hier 'n 1 000 inwoners. Tans staan die getal op ongeveer 1 500.

Sien ook
--------

* Lys van dorpe in Suid-Afrika

Bibliografie
------------

* Burman, Jose: The Little Karoo. Kaapstad: Human & Rousseau, 1981. ISBN 07981-1214-X

| * l
* b
* w
Tuinroete-distriksmunisipaliteit, Wes-Kaap |
| --- |
| Setel: **George** |
| Bitou | Harkerville • Keurboomstrand • Kranshoek • Kurland • Nature's Valley • Plettenbergbaai • Wittedrif | Garden Route District within South AfricaGarden Route District within South Africa |
| George | Avontuur • De Vlugt • George • Haarlem • Herold • Heroldsbaai • Hoekwil • Pacaltsdorp • Twee Rivieren • Uniondale • Victoriabaai • Wildernis |
| Hessequa | Albertinia • Gouritsmond • Groot-Jongensfontein • Heidelberg • Port Beaufort • Riversdal • Slangrivier • Stilbaai • Vermaaklikheid • Witsand |
| Kannaland | Amaliënstein • Calitzdorp • Ladismith • Vanwyksdorp • Zoar |
| Knysna | Brenton-on-Sea • Buffelsbaai • Karatara • Knysna • Rheenendal • Sedgefield |
| Mosselbaai | Boggomsbaai • Brandwag • Danabaai • Friemersheim • Glentana • Groot-Brakrivier • Hartenbos • Herbertsdale • Klein-Brakrivier • Mosselbaai • Reebok • Tergniet • Vleesbaai |
| Oudtshoorn | De Hoop • De Rust • Dysselsdorp • Matjiesrivier • Oudtshoorn • Volmoed |
Die ryk van die Hasmoneeë
Die **Hasmoneërs** was 'n dinastie van priester-konings wat van 142-63 v.C. oor Judea geheers het.

In die 160's v.C. onder leiding van die Makkabeërbroers kom die Jode in opstand teen die Seleukiede. In 104 v.C. neem hulle die koningstitel aan. Onder hulle is Judea 'n tempelstaat, waar die hoëpriester van Yahweh in Jerusalem koning is. Die Hasmonese staat brei vinnig uit oor die buurgebiede Samaria, Galilea, Idumea, die kusstede en Peraia oor die Jordaan en dele van Gilead. Die bewoners word gedwing om hulle tot die Joodse geloof te bekeer. Die konings herstel ou tradisies, maar is ook sterk Hellenisties. Die Griekse taal speel 'n groot rol en in 76 v.C. kan selfs 'n vrou die troon bestyg: Salome, die weduwee van Alexander Jannaeus, hoewel sy geen priester kan wees nie. Die Hasmoneërs sluit vroeg 'n bondgenootskap met Rome. Josephus beskryf ses verdrae tussen 160 en 100 v.C. Die betrekkings bly goed tot Pompeius in 63 v.C. Jerusalem verower en die tempel skend deur saam met sy manne die Heilige der Heilige van die tempel te betree.

Dinastie
* Mattatias -166
* 5 seuns: Johannes, Simon, Judas, Eleasar en Jonathan
* Judas -160
* Jonathan 160-142
* Simon 142-134
* Johannes Hyrcanus I 134-104
* Judah Aristobulus 104-103
* Alexander Jannaeus 103-76
* Salome 76-67
* Johannes Hyrcanus II 67-40 en Aristobulus II
Voorstelling van die beweging van 'n plattweelingbokser
'n 1967 BMW R50/2 plattwee-enjin met sy krukas in die lengte gemonteer. Die silinders is verspringend geplaas.
1942 Harley-Davidson XA plattwee-enjin
Bristol Gérub II geïnstalleer in 'n vliegtuig
'n **Plattwee** is 'n tweesilinder binnebrandenjin met die silinders aan die teenoorstaande kante van die krukas geplaas. Die plattweelingenjin word reeds vir langer as 'n eeu in motorfietse gebruik, so ook in motors, ligte vliegtuie, stilstaande kragopwekkers en huishoudelike toestelle. In 'n spesifikasie, grafiek of wanneer 'n afkorting gebruik word, word 'n plattweesilinderenjin gelys as H2.

Vroëre plattweelingmotorfietse se enjins was met die silinders in lyn met die raam gemonteer. Dit het gelei tot ongelyke verkoeling van die silinders en die motorfiets moes daarom 'n lang asafstand hê. Latere plattweelingmotorfietse se enjins is gemonteer met hul silinders oor die raam vir beter verkoeling en ook 'n korter asafstand. Nadele van hierdie uitleg sluit in wringkragreaksie by die motorfiets in skerp draaie; dit het die potensiaal vir skade aan die silinderkoppe.

Krukkasdruk
-----------

Uniek by platenjins, ly 'n boksertweeling aan verskille in die krukkasdruk soos die suiers afwisselend druk uitoefen op die krukkasgasse, en hul dan weer laat uitsit. Hierdie probleem word gewoonlik oorbrug deur middel van 'n krukkasasempypie, soos op die BMW R90S. Hierdie krukkaspompeffek word ook by enkelsilinders en die 360° inlyntweesilinder gevind.

Aanwendings
-----------

### Motorfietse

BMW Motorrad vervaardig 'n aantal plattweelingenjin motorfietse, so ook Oeral en Dnepr.

### Lugvaart

* Sien foto regs.

Sien ook
--------

* Platvierenjin
* Inlyndriesilinder
* Inlynviersilinder
| **Charleroi**
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  België |
|  **Gewes (deelstaat)** |  Wallonië |
|  **Gemeenskap** | Franse Gemeenskap |
|  **Provinsie** |  Hainaut |
|  **Koördinate** | 50°24′N 4°26′O﻿ / ﻿50.400°N 4.433°O﻿ / 50.400; 4.433 |
|  **Stigting** | 1666 |
|  **Oppervlakte:** |   |
|  - Totaal | 102,08 vk km |
|
|
|  **Bevolking:** |   |
|  - Totaal (1 Januarie 2017) | 200 496 |
|  - Bevolkingsdigtheid | 1 964/vk km |
|  - Agglomerasie | 425 000 |
|  **Tydsone** | UTC +1 (MET) |
|
|  **Burgemeester** | Paul Magnette (PS) |
|  **Amptelike Webwerf** | *charleroi.be* |
|

**Charleroi** (Wallonies *Chålerwè* of *Tchålerwè*) is 'n Franssprekende stad in België. Dit is in die provinsie Hainaut van die gewes Wallonië aan die Sambrerivier geleë. Sy inwoners word in Frans *Carolorégiens* (kort *Carolos*) genoem.

Charleroi, met 'n bevolking van sowat 205 000 (soos op 1 Januarie 2014) die grootste stad in Wallonië en die derde grootste in België volgens inwonertal, dien ook as administratiewe setel van die gelyknamige arrondissement (distrik). Die agglomerasie van Charleroi, wat vanuit Thuin tot by Sambreville strek, is die vyfde grootste in België met 'n bevolking van 425 000. Voordat 'n aantal nedersettings in 1976 met Charleroi saamgesmelt is, was die naamgewende stad se bevolking 21 307. 

Charleroi is in die sentrum van 'n uitgestrekte steenkoolbekken, die sogenaamde *Pays noir* ("Swart land") geleë, tog is die plaaslike mynboubedrywighede, wat van Charleroi een van die leidende stede van die nywerheidsomwenteling in België gemaak het, intussen gestaak. Tans is staal- en glasvervaardiging, chemiese en elektriese nywerhede die vernaamste bedrywe, terwyl onderwys 'n belangrike rol vir die dienstesektor speel. As een van België se groot metropole is Charleroi 'n belangrike knooppunt vir pad- en spoorwegvervoer. 

|  |  |
| --- | --- |
|  | Wikimedia Commons bevat media in verband met ***Charleroi***. |

|  |  |
| --- | --- |
| Normdata Edit this at Wikidata | 
* BNE: XX453054
* BNF: cb121592309 (data)
* GND: 4085219-2
* ISNI: 0000 0001 0728 6302
* MusicBrainz: 0d266e7d-bdfb-4fc3-ad55-d2731250be01
* NARA: 10045082
* NKC: xx0034522
* SUDOC: 030110920
* VIAF: 154703386
* WorldCat Identities: lccn-n80038087

 |
**Eienskappe**| **Algemeen** |
| --- |
| Naam | Nikkelhidroksied |
| Struktuurformule vanStruktuurformule van  |  |
| Chemiese formule | Ni(OH)2 |
| Molêre massa | 92,708 [g/mol]  |
| CAS-nommer | 11113-74-9   |
| Voorkoms | groen poeier |
| **Fasegedrag**   |
| Fase | β-Ni(OH)2  |
| Selkonstantes | a=311pm; c=462pm   |
| Ruimtegroep | P3m1  |
| Nommer | 164   |
| Strukturbericht | C6  |
| Fase | α-Ni(OH)2  |
| Selkonstantes | ah=307pm; ch=2320pm; γ=120°   |
| Ruimtegroep | R3m |
| Smeltpunt | 230 °C  |
| Kookpunt |  |
| Digtheid | 4,1 [g/cm3] |
| Oplosbaarheid | Sleg oplosbaar  |
| Ksp | 5,48 x 10-16 |
| **Suur-basis eienskappe** |
| pKa |  |
| **Veiligheid** |
| Flitspunt |  |
| Tensy anders vermeld is alle data vir standaardtemperatuur en -druk toestande. |
|   |  |
| Portaal  Chemie |

**Nikkelhidroksied** is 'n basis van nikkel met formule Ni(OH)2.

Kristalstruktuur
----------------

β-Ni(OH)2 kristalliseer in die gelaagde trigonale kadmiumjodied-struktuur (oftewel die brusiet-stuktuur) wat die C6-struktuur van die strukturbericht-klassifikasie is.

α-Ni(OH)2 kristalliseer in 'n romboëdriese (trigonale) struktuur met 'n langer c-as wat 'n andere pakmodus besit. Dit is ook 'n gelaagde struktuur met dieselfde rand-delende oktaëdriese lae as β-Ni(OH)2. As gevolg van die relatief swak interaksies tussen die lae, kan spesies tussen die lae geïnterkaleer word, wat lei tot 'n verlenging van die c-as van die eenheidsel. Dit kan ook veroorsaak dat die lae uit belyning gly en lukraak relatief tot mekaar oriënteer. Dit kan lei tot 'n struktuur wat dikwels as *turbostraties* beskryf word.

Daar is verskeie wanordelike strukture gerapporteer vir gelaagde nikkelhidroksiede insluitend dié met stapelfoute en versteuring van die fase-interstratifikasie.

Gebruike
--------

Nikkelhidroksied is een van die komponente van die nikkelkadmiumbattery
**MedicAlert** is ‘n organisasie wat die gebruik van die juiste spoedeisende mediese hulp in noodgevallle nastreef.

Geskiedenis
-----------

Hierdie nie-winsgewende organisasie is in 1956 begin toe dr. Marion Collins amper haar dogter verloor het weens die goedbedoelde toediening van ‘n verkeerde geneesmiddel in ‘n noodtoestand. Dit het sy hoofkantoor in Turlock in Kalifornië. In Suid-Afrika is dit gevestig op die Foreshore (die Kaapstadse strandgebied) en word hier ondersteun deur die Lions-klubs.

Identifikasie
-------------

Lede van die organisasie dra altyd ‘n armband of halsketting met daaraan ‘n penning of ‘n plaatjie. Daarop staan inligting oor hul kwaal of kontakbesonderhede. Met hierdie inligting word gehoop dat die korrekte behandeling gegee en sodoende die pasiënt se lewe gered word. Op die keersy van so ‘n munt staan die woorde MedicAlert en die wapen van Asklepios.

Wie?
----

Mense wat hiervan gebuik maak, is hulle wat allergies is vir penisillien, aspirien, jodium, sekere soorte teengif, barbituurpreparate, ens. Lyers aan asma, epilepsie, outisme, suikersiekte, Alzheimersiekte, Parkinson se siekte, outo-immuunsiekte, porfirie, hemofilie en gloukoom sowel as gebruikers van kortisoon en bloedstollingsteenmiddels dra dikwels so ‘n skyfie. Ook draers van kontaklense, pasaangeërs en implatate benut die sisteem.

Waar?
-----

In 10 lande bestaan die organisasie: Suid-Afrika, Zimbabwe, Australië, Nieu-Seeland, Ysland, Ciprus, Brittanje, Kanada en die VSA.

Bibliografie
------------

* medicalert.org
* medicalert.co.za
**Akira Toriyama** (Japannees: 鳥山 明, 5 April 1955 – 1 Maart 2024) was 'n Japannese mangakunstenaar en karakterontwerper. Hy het eers hoofstroom-erkenning gekry vir die skep van die gewilde manga-reeks Dr. Slump, voordat hy *Dragon Ball* (sy bekendste werk) geskep het en as 'n karakterontwerper vir verskeie gewilde videospeletjies opgetree het soos die Dragon Quest-reeks, Chrono Trigger, en Blue Dragon. Toriyama word beskou as een van die belangrikste skrywers in die geskiedenis van manga met sy werke wat baie invloedryk en gewild is, veral *Dragon Ball*, wat baie manga-kunstenaars as 'n bron van inspirasie aanhaal.

Hy het die 1981 Shogakukan Manga-toekenning vir beste *shōnen-manga* met Dr. Slump verdien, en dit het voortgegaan om meer as 35 miljoen kopieë in Japan te verkoop. Dit is aangepas in 'n suksesvolle anime-reeks, met 'n tweede anime wat in 1997 geskep is, 13 jaar nadat die manga geëindig het. Sy volgende reeks, *Dragon Ball*, sou een van die gewildste en suksesvolste manga's in die wêreld word. Met 260 miljoen eksemplare wêreldwyd verkoop  is dit een van die topverkoper-manga-reekse van alle tye en word beskou as een van die hoofredes vir die tydperk toe manga-sirkulasie op sy hoogste was in die middel-1980's en middel-1990's. Oorsee was *Dragon Ball* se anime-aanpassings meer suksesvol as die manga en word gekrediteer met die bevordering van anime se gewildheid in die Westerse wêreld. In 2019 is Toriyama versier as 'n Chevalier van die Franse Ordre des Arts et des Lettres vir sy bydraes tot die kunste.
'n Illustrasie van 1894 wat reeds die term "fake news" aandui, newens "humbug news" en "cheap sensation". In Afrikaans is "fopnuus" slegs sedert 2016 bekend.
**Fopnuus** is 'n vorm van pruljoernalistiek of propaganda wat uit doelgerigde disinformasie of blufstories bestaan wat via die tradisionele pers, uitsaai-nuusmedia of aanlyn-sosiale media gepropageer word. Fopnuus word geskryf en gepubliseer met die oogmerk om te mislei ten einde 'n agent, entiteit of persoon skade te berokken en/of finansieel of polities uit gevolglike wanpersepsies munt te slaan. Dikwels word sensasionele, oordrewe, of blatant valse opskrifte gebruik om aandag te trek. Doelbewus misleidende of bedrieglike fopnuus verskil van ooglopende satire of parodie wat op humor ingestel is, aangesien eersgenoemde die gehoor wil inloop of manipuleer. Fopnuus wend frappante opskrifte of volkome gefabriseerde nuusberigte aan om lesergetalle, aanlynmededelings en internet-bladtrekinkomstes 'n hupstoot te gee. In die voorgenoemde geval is dit vergelykbaar met sensasionele aanlyn-"clickbait"-opskrifte en maak staat op die advertensieinkomste wat deur hierdie aktiwiteit gegenereer word, ongeag die juistheid van die gepubliseerde storie. Fopnuus ondermyn ook ernstige mediadekking en bemoeilik die taak van joernaliste as hulle oor belangrike nuusgebeure verslag moet doen.

Maklike toegang tot aanlyn advertensie-inkomste, hoër politieke polarisasie, en die gewildheid van sosiale media, veral Facebook-nuusvoer, is almal al geïmpliseer by die verspreiding van fopnuus, wat in die internet-era 'n vastrapplek gevind het as mededinger van legitieme nuusstories. Antagonistiese regeringsagente is ook al uitgewys as die opstellers en verspreiders van fopnuus, veral tydens verkiesings. 'n Ontleding deur *Buzzfeed* het aangetoon dat die top-20 fopnuustories rakende die VSA se 2016-verkiesing meer byval op Facebook gevind het as die top-20 nuustories oor die verkiesing komende van 19 gesaghebbende mediaverskaffers. Fopnuuswebblaaie wat anoniem gepubliseer word is al as bronne aangehaal omdat dit die vervolging van fopnuuspublisiste vir laster bemoeilik. Die relevansie van fopnuus het 'n opbloei beleef in die post-faktiese politiek van byvoorbeeld die 2016 VSA-verkiesing en die Brexit-referendum.

Met die uitbreiding van tegnologie was daar 'n toenemende strewe na meer bladtrekke en hoër graderings. Vir mediaverskaffers maak dit sin om 'n beleid te implementeer wat 'n groter gevolg vir hulle webblaaie sal oplewer en wat derhalwe adverteerders sal aanmoedig om vir reklame daarop te betaal. Sodanige publikasie van 'n storie met valse inhoud kan dan 'n skynprominensie voorhou en 'n groot gehoor aantrek sodat hul adverteerders en graderings daarby voordeel trek.

Sien ook
--------

* Diepfop
**Disinformasie** is vals inligting wat doelbewus versprei word om mense te mislei. Disinformasie is 'n georkestreerde teenstrydige aktiwiteit waarin akteurs strategiese misleidings en mediamanipulasietaktieke gebruik om politieke, militêre of kommersiële doelwitte te bevorder. Disinformasie word geïmplementeer deur aanvalle wat "veelvuldige retoriese strategieë en vorme van 'n kenniswapen - insluitend nie net valshede nie, maar ook waarhede, halwe waarhede en waarde-oordele - om kultuuroorloë en ander identiteitsgedrewe kontroversies te ontgin en te versterk."

Daarteenoor verwys verkeerde inligting na onakkuraathede wat voortspruit uit onopsetlike foute. Verkeerde inligting kan gebruik word om disinformasie te skep wanneer bekende verkeerde inligting doelbewus en opsetlik versprei word. "Fopnuus" is soms as 'n tipe disinformasie gekategoriseer, maar geleerdes het aangeraai om nie hierdie twee terme uitruilbaar te gebruik of om "vals nuus" heeltemal in akademiese skryfwerk te gebruik nie, aangesien politici dit bewapen het om enige ongunstige nuusdekking of inligting te beskryf.
**Okakarara** is n dorp in die Otjozondjupa streek , Namibia, en is 50 kilometer suidoos van die Waterberg Nasionale Park geleë. Die dorp het n inwonertal van 7,000 en dit groei jaarliks teen n tempo van 1500.

Okakarara het verskillende woongebiede soos *Pamue*, voorheen net vir blanke inwoners, en die ware Okakarara wat eens swart woongebiede was. Dit is die hoofdorp van die Okakarara kiesafdeling en dit sluit die omliggende nedersettings in.

Geskiedenis
-----------

Die eerste huis is in 1923 in die omgewing deur Salathiel Kambamba Kambazembi and Reinard Tjerije gebou. Die nedersetting het gegroei en in 1992 dorpstatus verwerf.  In die begin van 1970 het Okakarara die middelpunt van die Ovaherero stam owerheid geword.

Ekonomie en Infrastruktuur
--------------------------

Die dorp het laer- en hoerskole, n tegniese opleidings sentrum, en n staatshospitaal.

Sedert 2007 word die Okakarara handelskou aangebied. Hierdie vier dag aangeleentheid bied die geleentheid aan kommunale boere om hul diere te skou en om idees uit te ruil oor hoe om hul boerdery metodes te verbeter en te bevorder. Hierdie inisiatief het daartoe gelei dat n handelskou sentrum opgerig is.SME park.

Politiek
--------

### Plaaslike verkiesings

Die dorpsraad het sewe setels. Okakarara was gedurende die Apartheid-era deel van n tuisland naamlik Hereroland. Steeds is die meerderheid inwoners Ovaherero's. Herero people. Dit is een van die redes waarom Okakarara een van die min dorpe in Namibië is, waar die dominanate politieke party SWAPO, ernstige teenstand kry.
In die 2004 Namibiese parlementere verkiesing, het SWAPO tweede gekom, en die algemeen Ovaherero gesteunde party National Unity Democratic Organisation (NUDO) het gewen. Vanweë die ongewone koalisie tussen SWAPO en die Demokratiese Turnhalle Aliansie was die verkose burgemeester Ehrnst Katjiku by SWAPO geaffilieer. In die 2015 plaalike verkiesing het NUDO weer gewen en drie setels bekom en het 842 stemme gekry. SWAPO het tweede gekom met 538 stemme en het twee setels gekry. Die DTA het 483 stemme gekry met 2 setels. NUDO het ook 2020 plaaslike owerheids verkiesing gewen. Nudo het 642 stemme gekry en 2 setels. Die volgende partye het ook elk twee setels gewen Popular Democratic Movement (PDM, die nuwe naam van die DTA) met 535 stemme and SWAPO met 375 stemme. Die oorblywende setel is gewen deur Landless People's Movement (LPM, n opposisie party wat in 2016 gestig is) met 365 stemme.

### Burgemeesters

Sjabloon:Unreferenced section

* 2010 – 2012 MZ Tjiho (DTA)
* 2013 – 2015 John Viakondo
* 2016 – 2018 Olga Tjiurutue (PDM)
* 2018 – huidige Veundjua Kamutuezu

### suster dorpe

Okakarara het die volgende suster's dorpe:

* Grootfontein
* Ongwediva
* Otjiwarongo
* Outapi
* Outjo
* Rehoboth
* Tsumeb
* Windhoek

Belangrike inwoners
-------------------

* Zedekia Ngavirue, diplomaat
* Ngarikutuke Tjiriange, voormalige Minister van Justisie

In populêre kultuur
-------------------

Okakarara was die venue vir die "ECACL conference" wat Ann Taylor bygewoon het in the 1989 film *The Gods Must Be Crazy II*.
Tucker se Waterval in die Chimanimaniberge, Mosambiek
Die **Chimanimaniberge** is 'n bergreeks op die grens van Zimbabwe en Mosambiek. Die berge is in die suidelike gedeelte van die Oostelike Hoogland, of Manica Hoogland, 'n gordel van hooglande wat noord en suid strek langs die internasionale grens, tussen die Zambezi- en Saveriviere.

Die Chimanimaniberge sluit in Monte Binga (2 436 m), die hoogste piek in Mosambiek en die tweede hoogste in Zimbabwe. Die berge is die tuiste van uiteenlopende woude, savannas, berggrasvelde en heidelande. Zimbabwe se **Chimanimani Nasionale Park** en Mosambiek se aangrensende Chimanimani Nasionale Reservaat beskerm dele van die reeks. Hierdie twee parke, tesame met 'n groter buffersone, vorm die **Chimanimani-oorgrensbewaringsgebied**.

Geografie
---------

'n Groot gedeelte van die reeks bestaan uit kwartsietrante wat noord en suid loop, met Monte Binga (2 436 m) as die hoogste punt. Ander pieke sluit in Berg Peza (2 152 m), Berg Dombe (2 188 m), en Mawenje (2 362 m) in Zimbabwe, en Berg Nhamadimo (2 144 m) in Mosambiek. Die berge word gedreineer deur sytakke van die Buzirivier, insluitend die Rusitu en die Mussapa.

Ekologie
--------

Die berge bo 1 000 meter is deel van die Oos-Zimbabwiese bergbos-grasveld-mosaïek-ekostreek.

Grasveld is die mees wydverspreide plantegroei wat op gelyke en golwende terrein voorkom. Grasvelde is van drie hooftipes - kwartsietgraslande, skifgraslande en nat of hidromorfiese graslande. Die kwartsiet- en skeurgrasveldtipes word deur die onderliggende geologie bepaal.

Die kwartsietgraslande groei oor die algemeen laag, met klossiesgrasse.

Skifgraslande groei op grond wat van skis afkomstig is, wat oor die algemeen rooi van kleur en dieper en meer voedingstofryk is as grond wat van kwartsiet afkomstig is. Skifgrasvelde groei langer en digter, met rooigras (*Themeda triandra*) as die dominante gras, langs die grasse *Loudetia simplex, Tristachya hispida, Monocymbium ceresiiforme* en die sif *Bulbostylis contexta*. Die struike *Protea caffra* subsp. *gazensis, Indigofera ceciliae*, en *Morella chimanimaniana* en die varing *Pteridium aquilinum* is ook tipies. Skifgrasvelde beslaan 'n oppervlakte van ongeveer 150 km2.

#### Struiklande

Struiklande groei op steiler hellings, en behels twee hooftipes, Ericaceous en Proteaceous.

Ericaceous struikgewas word op kwartiet-afgeleide gronde bo 1 200 meter hoogte aangetref. Dit word gekenmerk deur struike in die heidefamilie Ericaceae. Die ericaceous struikgewas sluit baie ander spesies in, insluitend vele spesies endemies aan die Oostelike Hooglande en Chimanimaniberge.

Proteaceous struikgewas word aangetref op skif-afgeleide gronde tussen 1 100 en 1 800 meter hoogte, afgewissel met skifgrasvelde. Dominante struike is van die proteafamilie (Proteaceae), insluitend *Protea caffra*, troshofiesuikerbos (*P. welwitschii*), Wentzel-se-suikerbos, en spitsblaarspeldekussing (*Leucospermum saxosum*), saam met kleiner struike, kruie en grasse.
Die **Movement for Democratic Change** (**MDC**) is 'n Zimbabwiese politieke party wat onlangs in twee geskeur het. Die hoof-faksie word gelei deur Morgan Tsvangirai en Arthur Mutambara is die leier van die wegbreekparty. Die party is in 1999 as 'n opposisieparty gestig om die Zimbabwe African National Union - Patriotic Front teen te staan wat deur President Robert Mugabe gelei word. Die MDC is gevorm uit 'n breë koalisie van burgerlike groepe en indiwidue wat 'n veldtog vir 'n "Nee" stem in die 2000 referendum in Zimbabwe voorgestaan het, veral die Zimbabwe Congress of Trade Unions.

Geskiedenis
-----------

In Februarie 2000 het ZANU-PF 'n referendum oor die grondwet gehad. Die voorgestelde veranderinge sou toekomstige presidente tot twee termyne beperk , maar aangesien dit nie terugwerkend sou wees nie, sou dit Mugabe toelaat om nog twee termyne as president te dien. Dit sou ook aan die regering en militêre amptenare immuniteit teen vervolging verleen vir enige onwettige dade wat gepleeg is tydens hul ampstermyne. Dit het ook die onteiening van grond in blanke besit gewettig vir herverspreiding aan swart boere sonder enige vergoeding. Die referendumvoorstelle is verslaan deur 'n sterk stedelike stem. Hierdie resultaat was vir ZANU-PF 'n verleentheid kort voor parlementêre verkiesings wat in middel April gehou sou word. Die suksesvolle veldtog deur die MDC in dié referendum, het die aansien van die MDC baie laat styg.

Tydens die 2000 parlementêre verkiesings het die MDC 57 van die 120 setels gewen. Dit was die eerste keer dat 'n opposisie party meer as 'n handvol setels kon verower sedert die samesmelting van ZANU en ZAPU in 1988. Die MDC het dominante steun in die meeste stedelike gebiede en in Matabeleland geniet. Die MDC het al die setels in die twee grootste stede, Harare en Bulawayo gewen en slegs twee in Matabeleland verloor.

Hierdie verkiesing is deur internasionale waarnemers vanuit die Britse gemenebes, Noorweë en die Suid-Afrikaanse parlementêre afvaardiging beskryf as nie vry en regverdig nie.

Verwysings en bronne
--------------------

1. ↑  , Zimbabwe enforces price freeze
2. ↑   Geargiveer 17 Oktober 2007 op Wayback Machine, MacKay Offers Moral Support for Zimbabwe Opposition
**Jenő Jandó** (Hongaarsː ˈjɒndo) (1 Februarie 1952 – 4 Julie 2023) was 'n Hongaarse pianis en professor aan die Franz Liszt Musiekakademie in Boedapest, Hongarye.

Agtergrond en opvoeding
-----------------------

Jandó het klavier aan die Liszt Akademie onder Katalin Nemes en Pál Kadosa studeer en voortgegaan om verskeie groot internasionale klavierkompetisies te wen, insluitende die Georges Cziffra- en Ciani Klavierkompetisies. Sy professionele loopbaan het posgevat toe hy op 18 derde plek behaal het tydens die Beethoven Klavierkompetisie. Hy was ook die wenner van die 1973 Hongaarse Klavier Concours, en het eerste plek behaal in die kamermusiek-kategorie tydens die Sydney Internasionale Klavierkompetisie in 1977.

Loopbaan as solis en begeleidende pianis
----------------------------------------

Jandó was hoog gereken as beide 'n solis en begeleidende kunstenaar, soos blyk uit sy opnames, wat bestaan uit onder andere 'n volledige opname van Beethoven se klaviersonates, Franz Schubert se Forelkwintet en Beethoven se klaviertrios Nos. 5-6 Op. 70 en die klaviertrio No. 7.

As begeleidende pianis het Jandó saam met Takako Nishizaki vir Naxos opnames gemaak van die Beethoven-vioolsonates, Franck-vioolsonate, Grieg-vioolsonate, die volledige Schubert-sonates en die Mozart-sonates. Baie van die opnames word hoog geag deur die Penguin-gids vir opgeneemde klassieke musiek. Sy styl van begeleiding is ook opmerklik in Zoltán Kodály se Tjellosonate (Op. 4), sowel as in die meer onlangse opname van Ernő Dohnányi se tjellosonates saam met Maria Kliegel.

Hy was bekend daarvoor dat hy gesing of geneurie het terwyl hy speel; ten einde dit te verhoed het hy die gewoonte aangeleer om 'n onaangesteekte sigaret in sy mond te plaas!

Opnames
-------

Jandó het meer as sestig albums opgeneem, insluitende musiek deur Bach, Beethoven, Liszt, Schumann, Schubert, Brahms, Haydn, Bartók , Chopin en vele ander.
***Counter-Strike 2*** is 'n 2023-multispeler-taktiese eerstepersoon-skietspeletjie wat deur Valve ontwikkel en gepubliseer is. Dit is die vyfde hoofpaaiement van die *Counter-Strike*-reeks. Ontwikkel as 'n bygewerkte weergawe van die vorige hoofinskrywing, *Counter-Strike: Global Offensive* (2012), is dit op 22 Maart 2023 aangekondig, en is op 27 September 2023 vrygestel vir Windows en Linux, wat *Global Offensive* op Steam vervang.

Soos sy voorganger, stel die spel twee spanne, die Counter-Terrorists en die Terrorists, teen mekaar in verskeie doelwitgebaseerde spelmodusse. Bykomende spelmodusse wat wegdwaal van hierdie opstelling is ook ingesluit. *Counter-Strike 2* beskik oor groot tegniese verbeterings oor *Global Offensive*, insluitend 'n skuif van die Bron-speletjie-enjin na Source 2, verbeterde grafika en 'n nuwe "sub-tick"-bedienerargitektuur. Daarbenewens is baie kaarte van *Global Offensive* opgedateer om voordeel te trek uit die kenmerke van Source 2, met sommige kaarte wat volledige opknappings ontvang het.

By vrystelling het *Counter-Strike 2* oor die algemeen gunstige resensies van kritici ontvang. Daarteenoor was spelersontvangs gemengde; kritiek is gerig op die denotering van *Global Offensive* van Steam, verswakte spelprestasie en die verwydering van verskeie kenmerke wat in Global Offensive teenwoordig was. As gevolg hiervan het *Counter-Strike 2* duisende negatiewe gebruikersresensies op Steam ontvang, wat daartoe gelei het dat dit een van die laagste gegradeerde Valve-titels op die platform geword het.
|  |  |
| --- | --- |
|  | Hierdie artikel bevat nie ’n bronnelys nie, wat beteken dat die inhoud nie geverifieer kan word nie. Enige bevraagtekende inligting mag dus ook mettertyd verwyder word. Help Wikipedia deur betroubare bronne tot die artikel by te voeg.
 |

***Counter-Strike: Global Offensive*** (***CS:GO***) is 'n 2012 multispeler taktiese eerstepersoonskieter wat ontwikkel is deur Valve en Hidden Path Entertainment. Dit is die vierde speletjie in die Counter-Strike-reeks. *Global Offensive*, wat vir meer as twee jaar ontwikkel is, is vrygestel vir OS X, PlayStation 3, Windows en Xbox 360 in Augustus 2012, en vir Linux in 2014. Valve gaan voort om die speletjie gereeld op te dateer, beide met kleiner balanserende veranderings en groter inhoudbyvoegings.

Die spel stel twee spanne, Terroriste en Teen-Terroriste, teen mekaar in verskillende doelwitgebaseerde spelmodusse. Die mees algemene spelmetodes behels dat die Terroriste 'n bom plant terwyl Teen-Terroriste probeer om hulle te keer, of Teen-Terroriste wat probeer om gyselaars te red wat die Terroriste gevang het. Daar is nege amptelike spelmodusse, wat almal verskillende eienskappe het wat spesifiek vir daardie modus is. Die speletjie het ook pasmaatondersteuning wat spelers in staat stel om op toegewyde Valve-bedieners te speel, benewens bedieners wat deur die gemeenskap aangebied word met pasgemaakte kaarte en spelmodusse. 'n Battle-Royale-speletjie-modus, "Danger Zone", is laat in 2018 bekendgestel.

Ontvangs
--------

*Global Offensive* het by vrystelling positiewe resensies van kritici ontvang, wat die speletjie geprys het vir sy spel en getrouheid aan die *Counter-Strike*-reeks, hoewel dit gekritiseer is vir sommige vroeë kenmerke en die verskille tussen die konsole- en rekenaarweergawes. Sedert dit vrygestel is, het dit na raming 11 miljoen spelers per maand gelok en bly een van die mees gespeelde speletjies op Valve se Steam-platform. In Desember 2018 het Valve die speletjie oorgeskakel na 'n gratis-om-te-speel-model, met die fokus op inkomste uit kosmetiese items.

Professionele kompetisie
------------------------

Die speletjie het 'n aktiewe e-sporttoneel, wat die geskiedenis van internasionale mededingende spel van vorige wedstryde in die reeks voortsit. Spanne ding mee in professionele ligas en toernooie, met die spel wat dikwels aangehaal word as een van die beste in e-sports.

Vervolg
-------

'n Groot opdatering wat die speletjie na die Source 2-enjin bring, getiteld *Counter-Strike 2*, is op 22 Maart 2023 aangekondig en sal na verwagting in die somer 2023 vrygestel word, met beperkte toetstoegang wat aan uitgesoekte spelers gemaak word.
*Vir ander betekenisse sien proton (dubbelsinnig).*

**Proton Holdings Berhad**, algemeen bekend as **Proton** (gestileerde PROTON), is 'n Maleisiese multinasionale motormaatskappy. Proton is op 7 Mei 1983 gestig as Maleisië se enigste nasionale kentekenmotormaatskappy tot die koms van Perodua in 1993. Die maatskappy het sy hoofkwartier in Shah Alam, Selangor, en bedryf bykomende fasiliteite in Proton City, Perak.

Proton het in die 1980's en 1990's begin met die vervaardiging van herbevestigde weergawes van Mitsubishi Motors (MMC) produkte. Proton het sy eerste inheems ontwerpte, nie-kenteken-ontwerpte motor in 2000 vervaardig, met 'n Mitsubishi-enjin. Dit het Maleisië verhef as die 11de land ter wêreld met die vermoë om motors van die grond af te ontwerp. Sedert die 2000's het Proton 'n mengsel van plaaslik vervaardigde en kenteken-ontwerpte voertuie vervaardig.

Proton is gestig onder meerderheidsbesit deur HICOM, met 'n minderheidsbelang wat deur Mitsubishi Group-lede gehou word. Teen 2005 het Mitsubishi sy belang in Proton aan Khazanah Nasional verkoop. In 2012 is Proton ten volle verkry deur DRB-HICOM. Proton was die eienaar van Lotus Cars van 1996 tot 2017. In Mei 2017 het DRB-HICOM planne aangekondig om 'n belang van 49.9% in Proton en 'n belang van 51% in Lotus aan Geely Automobile Holdings te verkoop. Die ooreenkoms is in Junie 2017 onderteken, en Lotus het opgehou om 'n eenheid van Proton te wees.

Vanaf 2023 het Proton 'n oorsese teenwoordigheid in Bangladesj, Bermuda, Broenei, Egipte, Irak, Jordanië, Kenia, Mauritius, Mosambiek, Nepal, Pakistan, Papoea-Nieu-Guinee, Sri Lanka, Suid-Afrika, en Zimbabwe. CKD-plante is in Pakistan, Kenia, Nepal, en Sri Lanka geleë.

Etimologie
----------

Proton is 'n Maleise agtergrond vir ***P**e**r**usahaan **Oto**mobil **N**asional* (Nasionale Motoronderneming)

Modelle
-------

Proton Saga
Proton Putra
Proton Satria Neo
Proton X70
### Produksievoertuie

#### Sedan

* Proton S70
* Proton Persona
* Proton Saga

#### SUV

* Proton X90
* Proton X70
* Proton X50

#### Luikru

* Proton Iriz

### Historiese modelle

#### Sedan

* Proton Perdana
* Proton Prevé
* Proton Inspira
* Proton Waja
* Proton Wira

#### Coupé

* Proton Putra

#### Veeldoelige voertuie

* Proton Exora
* Proton Ertiga
* Proton Juara

#### Bakkie

* Proton Arena

#### Luikru

* Proton Suprima S
* Proton Satria
* Proton Savvy
* Proton Gen•2
* Proton Tiara
**Eienskappe**| **Algemeen** |
| --- |
| Naam | Rutenium(IV)oksied |
| Struktuurformule vanStruktuurformule van  |
| Chemiese formule | RuO2 |
| Molêre massa | 133,07 [g/mol] |
| CAS-nommer | 12036-10-1   |
| Voorkoms | blouswart vastestof  |
| **Fasegedrag**   |
| Selkonstantes | 449,94pm; c=310,71pm    |
| Ruimtegroep | P42/mnm  |
| Nommer | 136   |
| Strukturbericht | C4 |
| Smeltpunt | 1200 °C |
| Kookpunt |  |
| Digtheid | 6,97 [g/cm3] |
| Oplosbaarheid | onoplosbaar |
| **Suur-basis eienskappe** |
| pKa |  |
| **Veiligheid** |
| Flitspunt |  |
| Tensy anders vermeld is alle data vir standaardtemperatuur en -druk toestande. |
|   |  |
| Portaal  Chemie |

**Rutenium(IV)oksied** of **ruteniumdioksied** is 'n verbinding van rutenium in sy +4 oksidasietoestand en suurstof met die chemiese formule RuO2

Dit is 'n termies stabiele vastestof.

Kristalstruktuur
----------------

RuO2 kristalliseer in die tetragonale rutiel-struktuur. (C4 in die strukturbericht-klassifikasie).

Eienskappe
----------

Ruteniumdioksied (RuO2) is die mees omgewingsstabiele lid van die familie van die oorgangsmetaaloksiede (TMOs. *transition metal oxides*) Dit is 'n metaalagtige geleier in sy rutielstruktuur, met 'n hoë elektriese geleidingsvermoë (die weerstandsvermoë van enkelkristal RuO2 by kamertemperatuur is ~35 µΩ-cm), terwyl die meeste oksiede halfgeleiers of isolatore is. 

Hierdie verskille in die elektroniese gedrag hou verband met die vulling van die d-toestande van die oorgangsmetale in hulle onderskeie oksiede. RuO2 kan gebruik word as 'n belowende materiaal vir elektriese kontakte, 'n elektrodegeleier in geïntegreerde stroombane en optiese dun films in keramiekweerstande. Baie metaaloksiede vertoon swak stabiliteit by anodiese potensiale van die suurstof-evolusie-reaksie (OER). Talle studies het egter getoon dat edel TMO's soos IrO2 (iridiumoksied) en RuO2 goeie OER-prestasies toon. Dit is belangrik vir die splitsing van water met hernubare elektriese energie.

RuO2 kan by temerature tuusen 998K en 1123K in 'n atmosfeer van droë chloorgas reageer tot vlugtige rutenium(III)chloried wat as die β-fase in 'n koue val versamel kan word. Dit kan gebruik word vir herwinning of verwerking van kernafval. Rutenium is een van die elemente wat in splitsingsreaksies geproduseer word.
**Louis Gallois** (gebore 26 Januarie 1944) is 'n Franse sakeman. Hy was uitvoerende hoof van EADS, die Europese lugvaartverdedigingsmaatskappy, van 2007 tot 2012.

Biografie
---------

Gallois het gedurende sy loopbaan aan die hoof van verskeie openbare departemente gestaan.

Hy is aangestel as hoof van die burgerlike en militêre kabinet van die Franse Ministerie van Verdediging (1988-1989). Hy was van 1989 tot 1992 president en uitvoerende hoof van Snecma, ’n vervaardiger van vliegtuig- en vuurpylenjins, toe hy uitvoerende hoof van Aérospatiale, ’n Franse lugvaartmaatskappy in staatsbesit, geword het. Hy het dié maatskappy bestuur tot 1996, toe hy president geword het van SNCF, Frankryk se nasionale staatsspoorwegmaatskappy.

Gallois het op 2 Julie 2006 by EADS aangesluit nadat Noël Forgeard bedank het. Forgeard het bedank ná bewerings van binnehandel, wat hy ontken het. Forgeard het EADS-aandele verkoop weke voordat filiaal Airbus aangekondig het die Airbus A380 gaan weer vertraag word. Die aankondiging het 'n daling van 26% in EADS se aandeelprys veroorsaak.

Op 9 Oktober 2006 het Gallois Christian Streiff vervang as HUB van die vliegtuigvervaardiger Airbus S.A.S. Op 16 Julie 2007 is die bestuurstruktuur van EADS verander en Gallois is vir 'n tydperk van vyf jaar as HUB van EADS aangestel. Hy is op 31 Mei 2012 deur die destydse uitvoerende hoof van Airbus, Tom Enders, vervang.
Gallois is 'n lid van die direksie van die École centrale de Paris en president van die *Fondation Villette-Entreprises*. In 2012, onmiddellik nadat hy EADS verlaat het, het Gallois die regering se beleggingskommissaris geword. Hy het sy pos tot 2014 beklee.

In Junie 2012 is hy verkies tot president van FNARS (*Fédération nationale des Associations d'accueil et de réinsertion sociale*), 'n groep wat gefokus is op maatskaplike en solidariteitsaksies.

Louis Gallois het aan HEC Paris en ENA gegradueer.